SK Úradný vestník Európskej únie C 358/2

Trinásta správa o pokroku vo vykonávaní Stratégie EÚ na boj proti nedovolenému hromadeniu ručných a ľahkých zbraní a ich munície a nedovolenému obchodovaniu s nimi (2012/I)

2012/C 358/02

I. ÚVOD

Trinásta správa o pokroku vo vykonávaní stratégie na boj proti RĽZ sa vzťahuje na činnosť EÚ v prvom polroku 2012 (do 1. júla 2012). Vypracovalo ju oddelenie ESVČ pre zbrane hromadného ničenia, konvenčné zbrane a vesmír na riaditeľstve pre bezpečnostnú politiku a predchádzanie konfliktom v spolupráci s ďalšími príslušnými útvarmi ESVČ a Európskej komisie. Počas sledovaného obdobia EÚ naďalej presadzovala otázku ručných a ľahkých zbraní (RĽZ) na všetkých viacstranných fórach a v politickom dialógu s tretími krajinami v kontexte príslušných medzinárodných nástrojov, ako je napríklad Akčný program OSN na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, boj proti nemu a jeho odstránenie. Konkrétne sa EÚ aktívne zúčastnila na prípravách konferencie, ktorá sa konala v roku 2012, o preskúmaní Akčného programu OSN na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, boj proti nemu a jeho odstránenie. V danom období pokračovala EÚ aj vo vykonávaní viacerých projektov súvisiacich s predchádzaním nedovolenému obchodovaniu s RĽZ a ich nadmernému hromadeniu a začala vypracúvať nové iniciatívy, ktoré sa počas nadchádzajúcich mesiacov majú ďalej rozvíjať.

II. VYKONÁVANIE AKČNÉHO PLÁNU, KTORÝ JE SÚČASŤOU STRATÉGIE EÚ PRE RĽZ

II.1. Účinný multilateralizmus v záujme rozvoja univerzálnych, regionálnych a vnútroštátnych mechanizmov na boj proti dodávkam a destabilizačnému šíreniu RĽZ a ich munície

a) Vykonávanie Akčného programu OSN z roku 2001 na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, boj proti nemu a jeho odstránenie

EÚ sa aktívne zúčastnila na práci prípravného výboru Konferencie Organizácie Spojených národov o preskúmaní pokroku, ktorý sa dosiahol vo vykonávaní Akčného programu OSN na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, boj proti nemu a jeho odstránenie, ktorý zasadal od 19. do 23. marca 2012 v New Yorku.

EÚ tiež predložila pracovný dokument, v ktorom uviedla, na ktoré oblasti by sa chcela na konferencii o preskúmaní (od 27. augusta do 7. septembra 2012) predovšetkým sústrediť; následne sa revidovaná verzia tohto dokumentu predložila na samotnú konferenciu o preskúmaní (dostupná na stránke http://www.poa-iss.org/RevCon2/documents/).

Prípravnému výboru sa podarilo prijať všetky procedurálne rozhodnutia potrebné na konferenciu o preskúmaní vrátane prijatia rokovacieho poriadku, ktorý sa použil už na konferencii o preskúmaní v roku 2006. Súčasťou zasadnutia boli aj dobre štruktúrované schôdze a konštruktívne diskusie o všetkých súčastiach akčného programu. Týždeň vyvrcholil diskusiou o štatúte dokumentu o hlavných prvkoch, ktorý vypracoval predseda, veľvyslanec Joy Ogwu z Nigérie, a ktorý mal byť zhrnutím vyjadrených názorov s cieľom vybrať témy pre ďalšiu činnosť pred konferenciou o preskúmaní a počas nej. Väčšina krajín vrátane EÚ podporila návrh predsedu pripojiť tento dokument k správe prípravného výboru. Na silné naliehanie menšiny sa však dokument nakoniec predložil na konferencii len ako prezenčný dokument.

EÚ sa v kontexte procesu preskúmania naďalej aktívne zapájala do ďalších neformálnych konzultácií v rámci prípravy konferencie o preskúmaní, na ktorú nominovaný predseda konferencie o preskúmaní predložil štyri návrhy možného vyhlásenia, dva návrhy plánu vykonávania akčného programu OSN a medzinárodného nástroja na sledovanie RĽZ na roky 2012 – 2018, ako aj harmonogram zasadnutí na roky 2012 – 2018.

V rámci rozhodnutia Rady na podporu činnosti Úradu OSN pre otázky odzbrojenia na účely vykonávania akčného programu OSN (rozhodnutie Rady 2011/428/SZBP z 18. júla 2011) sa na Bali, v Kingstone a v Nairobi uskutočnili regionálne semináre o podpore vykonávania akčného programu s cieľom pomôcť jednotlivým regiónom v prípravách na konferenciu o preskúmaní. Ďalšie informácie o výsledkoch sa uvádzajú na stránke http://www.poa-iss.org/RevCon2. Po skončení konferencie o preskúmaní sa plánuje uskutočnenie samostatného seminára v Káhire.

b) Zmluva o obchode so zbraňami

EÚ naďalej pripisovala vysokú prioritu procesu prípravy zmluvy o obchode so zbraňami (ATT) a aktívne sa zúčastnila na poslednom zasadnutí prípravného výboru ATT (13. – 17. februára 2012 v New Yorku), na ktorom sa výbor dohodol na odporúčaní a návrhu rokovacieho poriadku na konferenciu OSN o ATT, ktorá bola poverená dojednaním zmluvy (2. – 27. júla 2012 v New Yorku). EÚ naďalej koordinovala svoju rokovaciu pozíciu s ohľadom na konferenciu OSN, ktorá sa uskutočnila v júli 2012. Prebehli konzultácie s tretími krajinami s cieľom získať pre ATT širokú podporu.

EÚ v druhom polroku 2011 ukončila vykonávanie rozhodnutia Rady 2010/336/SZBP, ktorým sa proces vedúci k zmluve o obchode so zbraňami propaguje medzi tretími krajinami. Posledné tri regionálne semináre, s ktorými sa v rozhodnutí Rady počíta, sa konali vo februári 2012 v Keni pre východnú a južnú Afriku, v marci 2012 v Libanone pre región Blízkeho východu a v apríli 2012 v Srbsku pre región „širšej Európy“. Semináre sa zamerali na politické aspekty ATT a technické charakteristiky systémov kontroly vývozu konvenčných zbraní. Ako súčasť vykonávania rozhodnutia Rady sa niekoľkým výskumným inštitútom zadalo vypracovanie výskumných materiálov týkajúcich sa podávania správ, vykonávania a rozsahu pôsobnosti ATT.

c) Vykonávanie Protokolu proti nezákonnej výrobe a obchodovaniu so strelnými zbraňami k dohovoru OSN proti nadnárodnému organizovanému zločinu

Po určitom odklade sa prostredníctvom nástroja stability začal realizovať nový projekt: cieľom projektu je predchádzanie nedovolenému obchodovaniu so strelnými zbraňami a boj proti nemu, a to prostredníctvom podpory ratifikácie a vykonávania Protokolu proti nezákonnej výrobe a obchodovaniu so strelnými zbraňami, ich súčasťami a komponentmi a strelivom, ktorým sa dopĺňa Dohovor OSN proti nadnárodnému organizovanému zločinu. Projekt zahŕňa aj činnosti zamerané na budovanie kapacít v rámci podpory orgánov presadzovania práva a organizácií občianskej spoločnosti v Latinskej Amerike, Karibskej oblasti a v západnej Afrike. Projekt realizuje Úrad OSN pre drogy a kriminalitu (UNODC).

EÚ v rámci nástroja stability poskytuje tiež finančnú pomoc Interpol-u na vývoj databázy na zhromažďovanie údajov o stratených/ukradnutých zbraniach (iARMS). Táto databáza sa má stať nástrojom na vyhľadávanie a sledovanie nedovolených zbraní a ich pohybu prostredníctvom systému Interpol-u I24/7.

V prvej fáze spustenia sa zameriava na rovnaké regióny ako projekt UNODC a na ďalšie európske krajiny s cieľom zlepšiť regionálnu a transregionálnu výmena informácií, ako aj synergie pri budovaní kapacít. Na základe výsledkov prvej fázy využívania databázy iARMS sa v polovici roka začali rokovania o druhej fáze podpory pre iARMS s cieľom podpísať novú dohodu do konca roku 2012. Navrhovaná druhá fáza by prispela k dlhodobému cieľu pripojenia všetkých 190 členských štátov Interpol-u k databáze.

EÚ tiež zintenzívnila svoje interné úsilie o zabezpečenie úplného súladu s protokolom OSN o strelných zbraniach. EÚ už na transpozíciu ustanovení protokolu a riešenie prepravy strelných zbraní v rámci Únie prijala smernicu 2008/51/ES (ktorou sa mení a dopĺňa smernica Rady 91/477/EHS). Smernicou z roku 2008 sa ustanovili pravidlá kontroly zo strany členských štátov EÚ, pokiaľ ide o získavanie a vlastníctvo strelných zbraní a ich prevod do iného členského štátu EÚ.

Nariadenie (EÚ) č. 258/2012 prijaté v marci 2012 sa zaoberá obchodom a prepravou s krajinami mimo EÚ a transponujú sa ním ustanovenia článku 10 protokolu OSN o strelných zbraniach týkajúce sa „všeobecných požiadaviek na systémy vývozných, dovozných a tranzitných licencií alebo povolení“. Vzťahuje sa na strelné zbrane, ich súčasti a hlavné komponenty a strelivo určené na civilné účely. Netýka sa vojenských zbraní.

Tým, že Rada po tom, čo Európsky parlament udelil súhlas v októbri, prijala nariadenie, ktoré Komisia predložila v máji 2010 (IP/10/635 a MEMO/10/225), sa otvára cesta pre konečnú ratifikáciu protokolu OSN o strelných zbraniach Európskou úniou, keď nariadenie nadobudne účinnosť (120 dní po jeho uverejnení v Úradnom vestníku Európskej únie).

Týmito novými právnymi predpismi sa zlepšuje sledovanie a kontrola dovozu a vývozu civilných strelných zbraní z územia EÚ a naň (strelné zbrane určené na vojenské účely sa riadia inými predpismi). Nariadením sa uvádzajú do súladu právne predpisy EÚ s článkom 10 protokolu OSN o strelných zbraniach a umožňuje jeho ratifikácia Európskou úniou, na ktorú sa čaká od roku 2002 a na ktorej Komisia začne čoskoro pracovať.

V nariadení sa stanovujú zjednodušené postupy pre dočasný vývoz, dovoz a prepravu malých počtov strelných zbraní na „overiteľné zákonné účely“, ako napríklad rekreačné účely, opravy a výstavy, s cieľom predísť zbytočnému administratívnemu zaťaženiu.

d) Kontrola vývozu

V rámci rozhodnutia Rady 2009/1012/SZBP o podpore činností EÚ s cieľom presadzovať spoločnú pozíciu EÚ 2008/944/SZBP týkajúcu sa kontroly vývozu konvenčných zbraní sa v januári 2012 v Českej republike uskutočnila posledná (zo štyroch) študijných návštev úradníkov zodpovedných za kontrolu vývozu z Čiernej Hory, Chorvátska, a bývalej Juhoslovanskej republiky Macedónsko, čím sa ukončilo vykonávanie rozhodnutia Rady 2009/1012/SZBP.

So zreteľom na pokračujúcu pomoc EÚ týkajúcu sa kapacít v oblasti kontroly vývozu zbraní prebieha v rámci príslušného útvaru Rady (pracovná skupina pre vývoz konvenčných zbraní – COARM) práca na vyhodnotení výsledkov vykonávania rozhodnutia Rady 2009/1012/SZBP a na určení ďalšieho možného postupu. Pracovná skupina COARM začala aj proces preskúmania spoločnej pozície EÚ 2008/944/SZBP týkajúcej sa kontroly vývozu konvenčných zbraní, ktorý sa má uskutočniť tri roky po jej prijatí.

e) Nedovolené obchodovanie s RĽZ prostredníctvom leteckej dopravy

V rámci rozhodnutia Rady 2010/765/SZBP o činnosti EÚ zameranej na boj proti nedovolenému obchodovaniu s RĽZ prostredníctvom leteckej dopravy, ktorého cieľom je pre medzinárodných a vnútroštátnych aktérov zlepšiť nástroje a techniky na účinnú a cielenú kontrolu podozrivých lietadiel, ktoré by sa mohli podieľať na nedovolenom obchodovaní s RĽZ, Štokholmský medzinárodný ústav pre výskum mieru (SIPRI) pokračoval v realizácii projektu.

V Kyjeve sa 1. a 2. marca 2012 konal odborný seminár pre národných a medzinárodných úradníkov zodpovedných za vyšetrovanie prípadov nezákonného obchodovania, za civilné letectvo, kontrolu vývozu a za udržiavanie mieru. Odborný seminár sa sústredil na techniky posudzovania rizika, výmenu informácií a neformálne siete na budovanie kapacít zameraných na lepšie monitorovanie podozrivých nákladných lietadiel a iných súvisiacich subjektov.

Ďalší odborný seminár sa uskutoční 28. a 29. augusta 2012 v sídle Organizácie Spojených národov v New Yorku. Vyšla príručka o rozpoznávaní lietadiel, ktorá sa rozdávala počas informačných činností a činností na zvyšovanie povedomia konaných v spolupráci s inštitúciami OSN a OBSE. Softvér a databázy sa aktualizovali tak, aby odrážali situáciu, pokiaľ ide o hrozby v súvislosti so stupňujúcim sa konfliktom v Sudáne a Sýrii.

II.2. Problematika RĽZ v rámci politického dialógu s tretími krajinami a regionálnymi organizáciami, doložky o RĽZ

a) Otázky RĽZ sa zahrnuli do programu viacerých pravidelných politických dialógov EÚ s tretími krajinami a spolupráce s regionálnymi organizáciami. Konkrétne sa na niekoľkých stretnutiach na rôznych úrovniach rokovalo o otázke rozsiahleho šírenia RĽZ v Líbyi a EÚ v tejto súvislosti naďalej skúmala rôzne možnosti podpory prebiehajúceho úsilia.

b) V súlade so závermi Rady o začlenení problematiky RĽZ do dohôd medzi EÚ a tretími krajinami, ktoré sa prijali v decembri 2008, sa o tejto problematike v súčasnosti rokuje s Afganistanom, Austráliou, Brunejom, Kanadou, Kazachstanom, Malajziou, Mercosurom a so Singapurom s cieľom začleniť ju do príslušných dohôd medzi nimi a EÚ.

II.3. Osobitná projektová pomoc EÚ tretím krajinám a regionálnym organizáciám

a) Západný Balkán

I. EÚ naďalej podporovala demilitarizačné úsilie v oblasti RĽZ, najmä prostredníctvom vykonávania rozhodnutia Rady 2010/179/SZBP (z 11. marca 2010) na podporu činnosti strediska SEESAC na západnom Balkáne. V Bosne a Hercegovine, Chorvátsku a v bývalej Juhoslovanskej republike Macedónsko sa vykonalo niekoľko druhov činností zameraných na zlepšovanie riadenia zásob, ako aj označovania a sledovania RĽZ a likvidácie nadbytku. V Bosne a Hercegovine bol vybraný dodávateľ a začalo sa pracovať na inštalácii dverí v štyroch skladoch RĽZ a munície. Dokončenie inštalácie sa očakáva do októbra 2012. Výsledkom kampane na zvyšovanie povedomia v Chorvátsku, ktorá sa ukončila v decembri 2011, bolo zozbieranie ďalších 186 kusov nedovolených automatických zbraní, 1 539 kusov nedovolených trieštivých zbraní, 201 kusov legálne držaných zbraní, 679 463 kusov munície a 96,79 kg výbušnín počas prvých mesiacov roku 2012. Okrem toho v Chorvátsku pokračovala likvidácia nadbytočných RĽZ: medzi januárom a júnom 2012 sa zlikvidovalo 12 105 kusov RĽZ, čím sa celkový počet zlikvidovaných RĽZ podľa uvedeného rozhodnutia Rady zvýšil na 28 434 kusov RĽZ. Pokiaľ ide o označovanie a sledovanie RĽZ, nainštalované aktualizácie softvéru sa uviedli do prevádzky, otestovali a v prípade potreby upravili, čím sa zlepšil vnútroštátny systém registrácie a identifikácie zbraní v bývalej Juhoslovanskej republike Macedónsko. Tento aktualizovaný systém je teraz plne funkčný. Očakáva sa, že činnosti súvisiace s likvidáciou nadbytočných zbraní v Srbsku, ako aj kampaň na zvyšovanie povedomia a zozbieranie nadbytočných zbraní sa ukončia v druhej polovici roku 2012.

II. EÚ taktiež zvažuje nadväzujúci program, aby mohla prostredníctvom krátkodobej zložky nástroja stability pokračovať v podpore rozvojového programu OSN na kontrolu ručných zbraní v Bosne a Hercegovine, ktorého cieľom je znížiť bezpečnostné riziko predstavované veľkým množstvom a nestabilitou zastaranej munície a výbušnín, a poskytnúť vnútroštátnemu programu na kontrolu ručných zbraní inštitucionálnu podporu. Počiatočné opatrenia, ktoré sa okrem iného zamerali na zvýšenie vnútroštátnej kapacity na riadenie a kontrolu RĽZ pri posilňovaní cezhraničnej prepravy nebezpečného tovaru v súlade s požiadavkami EÚ, sa ukončili v decembri 2011.

b) Región OBSE

EÚ pokračovala v príprave nového rozhodnutia Rady na podporu činností na zníženie rizika nedovoleného obchodovania s RĽZ a ich nadmerného hromadenia v regióne OBSE. Cieľom nového rozhodnutia Rady má byť okrem iného zvýšenie bezpečnosti skladov zásob RĽZ v Bielorusku a Kirgizsku, likvidácia nadbytku RĽZ v týchto dvoch krajinách v snahe zabrániť ich zneužitiu na nedovolené obchodovanie a zavedenie aplikácie na riadenie inventarizácie RĽZ na zlepšenie skladovania, evidencie a sledovania RĽZ v niekoľkých štátoch OBSE.

c) Afrika

I. V rámci nástroja stability pokračovala EÚ v realizácii projektu na podporu boja proti nedovolenému hromadeniu strelných zbraní a ich munície a obchodovaniu s nimi v Afrike prostredníctvom Regionálneho strediska pre ručné a ľahké zbrane (RECSA) so sídlom v Nairobi. Cieľom tohto projektu je podporiť strategické partnerstvo Afriky a EÚ v boji proti nedovolenému obchodovaniu so strelnými zbraňami a výbušninami a ich nadmernému hromadeniu. Po rozsiahlych konzultáciách sa zúčastnené strany v polovici roku 2011 dohodli na viacerých zosúladených regionálnych prioritách projektu. Medzičasom jeho realizácia nabrala tempo a sústreďuje sa predovšetkým na dlhodobé potreby pri posilňovaní legislatívnej a inštitucionálnej kapacity dotknutých krajín. Prebiehajú rokovania o pokračujúcej podpore strediska RECSA zo strany EÚ po roku 2012 v súlade so strategickým rámcom organizácie a potrebami partnerských krajín. Nová dohoda sa má podpísať do konca roku 2012.

II. V rámci programu na predchádzanie konfliktom a ich riadenie a riešenie (CPMR) pokračovalo vykonávanie programu pre RĽZ na podporu Východoafrického spoločenstva prostredníctvom činností, ktorých cieľom je posilniť regionálne kapacity na predchádzanie obchodovaniu so zbraňami a ich šíreniu v regióne východnej a južnej Afriky. Týmto projektom sa podporil proces schvaľovania politiky Východoafrického spoločenstva (EAC) v oblasti RĽZ a Protokolu EAC pre mier a bezpečnosť, ako aj účasť AÚ a OSN na rôznych procesoch, napríklad na príprave a finalizácii stratégie Africkej únie pre ručné a ľahké zbrane.

d) Stredná Amerika

EÚ pokračovala v realizácii projektu financovaného prostredníctvom nástroja stability a riadeného programom na kontrolu ručných a ľahkých zbraní v Strednej Amerike (CASAC) s cieľom podporiť boj proti nedovolenému obchodovaniu so strelnými zbraňami a muníciou v Strednej Amerike a susedných krajinách vrátane Karibskej oblasti. Príspevok projektu EÚ k iniciatíve CASAC mal pozitívny vplyv na vytvorenie základov regionálnej štruktúry a dlhodobej stratégie na boj proti nedovolenému obchodovaniu so zbraňami v Strednej Amerike tak na vnútroštátnej, ako aj na regionálnej úrovni. EÚ predĺžila podporu tohto projektu do konca roku 2011 a nedávno podpísala novú nadväzujúcu dohodu (CASAC II), ktorou ďalej podporuje proces inštitucionalizácie prostredníctvom delegácie v Nikarague.